The Simpsons er en Emmy- og Peabody Award-vindende amerikansk animeret sitcom skabt af Matt Groening for tv-selskabet Fox. Det er en satirisk parodi på den amerikanske middelklasses livsstil, som den gengives af familien Simpson, bestående af Homer, Marge, Bart, Lisa og Maggie. Handlingen udspiller sig i den fiktive by Springfield, og showet gør grin med mange aspekter af menneskers vilkår, såvel som amerikansk kultur, samfundet generelt og endda tv selv.
Familien blev udtænkt af Groening, kort tid før han skulle give et udkast til en serie af animerede kortfilm, der skulle laves i samarbejde med James L. Brooks. Han skitserede sin version af en dysfunktionel familie og opkaldte figurerne efter sine egne familiemedlemmer, omend han udskiftede sig eget navn med Bart. Kortfilmene blev en del af "The Tracey Ullman Show" den 19. april 1987. Efter tre sæsoner blev kortfilmene udvidet til et halvtimes prime time-show.
The Simpsons var et tidligt hit for Fox, og serien har vundet adskillige store priser. I 1998 kaldte Time Magazine "The Simpsons" århundredet bedste tv-serie. Den 14. januar 2000 blev showet hædret med en stjerne på Hollywood Walk of Fame. Serien er blevet produceret i flere år end nogen anden amerikanske sitcom eller tegnefilm. Den har influeret populærkulturen. Showets slagord er blevet benyttet i det virkelige liv, og det misfornøjede udbrud d'oh er blevet accepteret i den engelske ordbog. "The Simpsons" er blevet beskrevet som en inspirationskilde til mange animerede sitcoms med voksent indhold fra slutningen af 1990'erne.
En spillefilm over serien, "The Simpsons Movie", fik premiere den 27. juli 2007. "Læs mere…"
